L’an mil quatre cens trente sept, le vint et ungième jour du mois de janvier, noble et puissant seigneur messire Guillaume de Vienne, seigneur de Sehurre, Saint Georges et de Saincte Croix et fils de feu noble et puissant seigneur messire Guillaume de Vienne, seigneur desdiz lieux, procréé ou corps de feue noble et puissante dame Marie Dauphine d’Auverne, jadis dame desdiz lieux, promet et jure en l’église parrochial Saint Martin dudit Sehurre sur le carré du missaul de la chapelle de la Conception N.D. et sur le grant haultey de ladite église, à honorable homme Perrot Berbis, maire de la ville dudit Sehurre, Perrenot Berbis, J. Millet, P. Morandet, Guiot Landroul, Perrenot de Chilley, Huguenin Moirel et Andrey Calier, eschevins, et à la plus grant et saint partie des habitans de ladicte ville commune dudit Sehurre, pour ce illecques assemblés en la manière acoustumée, les franchises et libertez de ladite ville de Sehurre, maintenir et garder envers et contre tous aucun, et par la manière comme ont fait ou temps passés messeigneurs ses prédécesseurs et tout aucun et par la manière qu’il est contenus es lettres desdites franchises, sans jamais venir par lui ne par aultres, consentir venir à l’encontre d’icelles franchises. Et ad ce faire estoient présens noble escuier Jehan de Vienne, monsieur son fils, Jehan, seigneur de la Faye, Guillaume de Sabertier, Anthoine de Bussy, Claude Berbier Michellet, de Remilly, Jehan et Guillaume de la Tournelle, frères, messire Guillemin, prestre curé de Chastel Regnalt, Pierre du Cloux, de Chastoillon en Montaige, messire Hugues Bon, fils, de Chamblans, prestre vicaire de ladicte église, moy et plusieurs autres.